ΨΗΦΙΣΜΑ(1)

για την κατάσταση στη Σιέρρα Λεόνε

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

- έχοντας υπόψη τα προηγούμενα ψηφίσματά της για την κατάσταση στη Σιέρρα Λεόνε,

- έχοντας υπόψη τη δήλωση της Ευρωπαϊκής 'Ενωσης για τη Σιέρρα Λεόνε, της 12ης Ιανουαρίου 1999,

Α. εκφράζοντας τη λύπη της για τις βιαιότητες που εκδηλώθηκαν στη Σιέρρα Λεόνε στις αρχές του 1999,

Β. λαμβάνοντας υπόψη ότι οι συγκρούσεις τις οποίες γνώρισε η Freetown προκάλεσαν χιλιάδες θύματα, κυρίως μεταξύ του άμαχου πληθυσμού, και οδήγησαν σε μία ανθρωπιστική κρίση μεγάλης έκτασης η οποία προξένησε νέα έξοδο του πληθυσμού στις γειτονικές χώρες,

Γ. αισθανόμενη φρίκη για την εκστρατεία τρόμου και εκφοβισμού την οποία διεξήγαγαν οι αντάρτες τους τελευταίους αυτούς μήνες εναντίον του άμαχου πληθυσμού και κυρίως για τις ωμότητες που διέπραξαν εις βάρος γυναικών και παιδιών,

Δ. συγκλονισμένη από την εντατική στρατολόγηση παιδιών στη σύγκρουση και ιδίως στις αντάρτικες ομάδες, καθώς επίσης και από τον υψηλό αριθμό θυμάτων και την ταλαιπωρία των παιδιών από τις κακουχίες της στρατιωτικής ζωής,

Ε. υπενθυμίζοντας ότι, μετά την επανεγκατάσταση του Προέδρου Ahmed Tejan Kabbah στην εξουσία, το Μάρτιο του 1998, και τον εκδιωγμό της χούντας από την εξουσία, πολλούς μήνες μετά το στρατιωτικό πραξικόπημα της, οι μάχες δεν σταμάτησαν στη Σιέρρα Λεόνε, συνεχίζοντας να υποβάλλουν σε σκληρή δοκιμασία τον πληθυσμό της χώρας αυτής,

ΣΤ. έχοντας επίγνωση ότι ένα από τα βασικά διακυβεύματα της σύγκρουσης αυτής είναι ο έλεγχος των αδαμαντοφόρων περιοχών της χώρας,

Ζ. λαμβάνοντας υπόψη ότι η ανθρωπιστική κατάσταση παραμένει εξαιρετικά επισφαλής στην πρωτεύουσα, διότι οι συγκρούσεις καθιστούν αβέβαιη τη διοχέτευση τροφίμων που προέρχονται βασικά από το εσωτερικό της χώρας,

Η. καταδικάζοντας την εκτέλεση, στις 19 Οκτωβρίου 1998, είκοσι περίπου μελών της στρατιωτικής χούντας τα οποία καταδίκασε στρατιωτικό δικαστήριο χωρίς να τους δώσει τη δυνατότητα να υποβάλλουν έφεση, και έχοντας την πεποίθηση ότι οι εκτελέσεις αυτές δεν ευνόησαν την ειρηνευτική διαδικασία και την εθνική συμφιλίωση,

Θ. υπενθυμίζοντας τις προσπάθειες που καταβάλλει η Οικονομική Κοινότητα των Κρατών της Δυτικής Αφρικής ECOWAS σε περιφερειακό επίπεδο για την εξεύρεση μίας ειρηνικής διεξόδου για την κρίση της Σιέρρα Λεόνε,

I. έχοντας υπόψη τα σημάδια εξομάλυνσης της κατάστασης, όπως η δήλωση του Προέδρου Kabbah στις 7 Φεβρουαρίου 1999, στην οποία εκφράζει τη βούλησή του να συνεχίσει τις προσπάθειες διαλόγου με τους αντάρτες, την έκκληση για κατάπαυση του πυρός την οποία απηύθυνε από το κελλί του ο ηγέτης των ανταρτών, Foday Sankoh, και την υπόσχεση για τη διοργάνωση μίας συνάντησης μεταξύ αυτού και των στρατιωτικών διοικητών του πριν από την έναρξη των ειρηνευτικών διαπραγματεύσεων,

1. καταδικάζει τη νέα απόπειρα κατάληψης της εξουσίας από τους αντάρτες της Σιέρρα Λεόνε τον περασμένο Ιανουάριο,

2. καταδικάζει τις ωμότητες που διέπραξαν οι αντάρτες εναντίον του άμαχου πληθυσμού της Σιέρρα Λεόνε και απαιτεί από αυτούς να θέσουν αμέσως τέλος σε αυτές τις πράξεις βαρβαρότητας και να πάψουν να επιβάλλουν κλίμα τρόμου στη χώρα,

3. απευθύνει έκκληση προς την κυβέρνηση, και ειδικότερα προς τους αντάρτες, να τερματίσουν οριστικά τις εχθροπραξίες σε όλη την επικράτεια,

4. σημειώνει τη βούληση για ειρήνευση που εκδήλωσαν ο Πρόεδρος Kabbah και ο ηγέτης των ανταρτών Foday Sankoh και εκφράζει την ευχή η συνάντηση η οποία θα οργανωθεί σε ουδέτερο έδαφος, μεταξύ του ηγέτη του RUF και των στρατιωτικών αρχηγών του, να επιτρέψει την υλοποίηση της δέσμευσης αυτών για επανέναρξη του εποικοδομητικού διαλόγου προκειμένου να επαναληφθεί η διαδικασία εθνικής συμφιλίωσης και να διαμορφωθεί ένα πλαίσιο για μία βιώσιμη ειρήνη,

5. καλεί εκ νέου την κυβέρνηση της Σιέρρα Λεόνε να τηρήσει τις διεθνείς υποχρεώσεις που ανέλαβε όσον αφορά τα δικαιώματα του ανθρώπου και κυρίως το Διεθνές Σύμφωνο για τα αστικά και πολιτικά δικαιώματα. Ζητά ιδίως από την εν λόγω κυβέρνηση να σεβαστεί πλήρως το δικαίωμα κάθε πολίτη για δίκαιη δίκη και να προβλέψει διαδικασίες έφεσης για τις δίκες σε στρατιωτικά δικαστήρια,

6. επαναλαμβάνει την υποστήριξή της στις προσπάθειες μεσολάβησης των κρατών μελών της ECOWAS για την επαναφορά της ειρήνης στη Σιέρρα Λεόνε, και καλεί ιδίως την Ευρωπαϊκή 'Ενωση να παράσχει χρηματοδοτική βοήθεια και υλικοτεχνική υποστήριξη στις δυνάμεις του ECOMOG που αναπτύχθηκαν στη χώρα,

7. καλεί την Ευρωπαϊκή 'Ενωση να καταβάλει εντονότερες προσπάθειες για την επίλυση της κρίσης στη Σιέρρα Λεόνε, συμβάλλοντας στην επίτευξη ενός διακανονισμού μετά από διαπραγματεύσεις μεταξύ των πρωταγωνιστών της σύγκρουσης,

8. καταδικάζει τη στρατολόγηση παιδιών στη σύγκρουση και ζητά επίμονα από τους αντάρτες καθώς και από τα κυβερνητικά στρατεύματα να εμποδίσουν κάθε συμμετοχή παιδιών στις μάχες,

9. ζητά από την Ευρωπαϊκή 'Ενωση και τα Ηνωμένα 'Εθνη να εφαρμόσουν προγράμματα φυσικής, πνευματικής και ψυχολογικής αποκατάστασης των παιδιών που έλαβαν μέρος στις μάχες,

10. ζητά από την Διεθνή Κοινότητα, και ιδίως από την Ευρωπαϊκή 'Ενωση, να ενισχύσουν την ανθρωπιστική βοήθεια προς τον πληθυσμό της Σιέρρα Λεόνε ο οποίος υπέστη σκληρή δοκιμασία από τη σύγκρουση αυτή,

11. ζητά επίμονα από τους πρωταγωνιστές της σύγκρουσης να συνεργαστούν πλήρως με τους διάφορους φορείς παροχής ανθρωπιστικής βοήθειας προκειμένου να καταστεί δυνατή η διοχέτευση και διανομή βοήθειας στη Freetown καθώς επίσης και σε όλη τη χώρα και να διασφαλισθεί η ασφάλεια του προσωπικού των ανθρωπιστικών οργανώσεων,

12. ζητά από την Ευρωπαϊκή 'Ενωση να χορηγήσει βοήθεια στις γειτονικές χώρες οι οποίες πρέπει να αντιμετωπίσουν το ολοένα αυξανόμενο κύμα προσφύγων από τη Σιέρρα Λεόνε,

13. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, καθώς επίσης και στην κυβέρνηση της Σιέρρα Λεόνε και στα κράτη μέλη της ECOWAS.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).